Prije samo koji dan rijetko koji građanin rekao bi da će politički autsajder Ivan Sinčić postati zvijezda predsjedničkih izbora. No, ipak ima onih koji su i prije u njemu vidjeli potencijal. Poput ekonomista Slavka Kulića, bivšeg dekana Ekonomskog fakulteta u Zagrebu Ivana Lovrinovića, liječnice Lidije Gajski i našeg uglednog fizičara Davora Pavune. Svi su oni Sinčiću dali javnu potporu, a neki, poput Slavka Kulića, sudjelovali i u kreiranju njegova programa.

– Ivan Sinčić stao je na stranu hrvatske stvarnosti koja osigurava drukčiju budućnost od one koju nude SDP i HDZ. Svjestan je da nije problem u smjeni političkih elita u sustavu, nego u samom sustavu koji je korumpiran i koji počiva na rasprodaji imovine i državnom dugu – kaže Kulić. Sinčić se, kaže, u pisanju programa oslonio na njegove ideje i razmišljanja.

– Pozvao me i ja sam mu objasnio mnoge stvari. Rekao sam mu i da inzistira da Hrvatska zadobije monetarnu vlast u jedinstvu vlasti. A sada kada je jasno da je 300 tisuća građana Hrvatske na njegovoj strani, izradit ću mu i znanstvene osnove za vođenje politike, i to politički, ekonomski, pravni, socijalni i vojni aspekt pozicioniranja Hrvatske – kaže Slavko Kulić.

Ivanu Sinčiću na raspolaganju je i liječnica Lidija Gajski, koja za njega i njegove prijatelje iz Živog zida kaže da razumiju koji su to stvarni problemi današnjeg društva i da za njih imaju rješenja, a imaju i moralnu čvrstinu, mladenačku strast i energiju. Očito je ispravno procijenila jer je ta grupica gotovo anonimnih zanesenjaka, bez novca i institucionalne podrške, napravila čudo.

– Silno se ponosim tim mladim ljudima. Oni su generaciji svojih roditelja, odnosno djedova i baka, koji su donosili pogrešne odluke ili šuteći promatrali kako se uništava njihova budućnost, poručili da se mora i može drukčije. Sigurna sam da će prepoznati i okupiti najkvalitetnije i najkreativnije ljude i iznjedriti prave projekte za bolju budućnost Hrvatske – kaže Lidija Gajski.

>> Ne posvađaju li se, Sinčićevi ljudi mogu ugroziti i ORaH Mirele Holy